arnastofnun/IGC-2024 huggingface dataset:
Framleiða ofbeldi

Þrátt fyrir Michael Moore og Fahrenheit 9/11 er líklegt, að George W. Bush sigri í forsetakosningum Bandaríkjanna. Þótt hann sé illa gefinn trúarofstækismaður í gíslingu auðmanna, heldur hálf þjóðin áfram að styðja hann. Auk þess hefur hann sem spilltur forseti færi á aðgerðum til að efla fylgi sitt.

Ef John Kerry sígur fram úr Bush í skoðanakönnunum, geta Bush og gersamlega siðlausir ráðgjafar hans komið af stað á réttum tíma atburðarás, sem veldur því, að þjóðinni finnist traustast að halla sér að ríkjandi forseta. Þeir geta magnað ótta við hryðjuverk og jafnvel ýtt hryðjuverkum af stað.

Osama bin Laden styður Bush. Meðan ofstækismaðurinn heldur völdum í Bandaríkjunum, heldur úti styrjöldum og hernámi í löndum múslima, mun ekki verða neitt lát á straumi ungra manna í hryðjuverkahópa, sem draga lærdóm af aðferðum Ladens. Bush er forsenda uppgangs hryðjuverka í heiminum.

Við sáum, hvað gerðist, þegar Tom Ridge innanríkisráðherra laug upp fyrirhuguðum hryðjuverkum í Wall Street fyrir rúmri viku. Fáir þorðu að segja neitt, þar á meðal Kerry forsetaefni. Svo kom í ljós, að heimildirnar voru nokkurra ára gamlar og fyrir löngu úreltar. Útkallið var bara gabb.

Fróðlegt er, hversu létt er að fá Bandaríkjamenn til að veifa fánanum. Þegar Tom Ridge gabbaði þá með útkalli hersveita í Wall Street, heilsaði Kerry að hermannasið. Aðeins Howard Dean, fyrrum frambjóðandi sem forsetaefni demókrata, beindi fingri að Bush. En enginn hlustaði.

Því miður er hálf bandaríska þjóðin ekki bara ofbeldishneigð gagnvart útlöndum, heldur beinlínis stríðsóð. Hálf þjóðin telur útlendinga yfirleitt vera eins konar dýr, óæðri Bandaríkjamönnum. Þess vegna vilja Bandaríkjamenn láta kvelja útlendinga og hunza alþjóðlegar samskiptareglur.

Ein helzta gagnrýnin á Kerry, forsetaefni demókrata, er, að hann kunni að tala frönsku. Í krumpuðum heimi hálfrar bandarísku þjóðarinnar er það ekki talið vera dæmi um nauðsynlega yfirsýn mannsins, heldur ávísun á, að hann hljóti að vera hættulegur Guðs Eigin Landi, Bandaríkjunum.

Enda þorir Kerry varla að koma fyrir sjónir almennings án þess að heilsa að hermannasið og tala um reynslu sína frá Víetnam. Ástandið er orðið svo alvarlegt í Bandaríkjunum, að enginn kemst hjá því að kynna sig sem stríðsmann. Það er þetta, sem gerir Bandaríkin svo hættuleg framtíð mannkyns.

Því meiri handtökur og því meira blóð, þeim mun stærri verða fréttirnar í Fox sjónvarpinu og því meira eykst áhorfið á Fox, þar sem hin ofbeldishneigða þjóðarsál er mögnuð upp.

Jónas Kristjánsson

DV
Venus og Marz

Víglína Evrópu og Ameríku liggur þvert um Ísland. Annars vegar vill Verzlunarráðið lækka skatta í 15% og rústa velferðinni að bandarískum hætti og hins vegar vilja aðrir verja arfleifð velferðarinnar, þótt hún geti að sumu leyti staðið í vegi framfara hins óhefta markaðshagkerfis. … Sumir vilja leysa vandamál með samningum við umheiminn, aðrir vilja fara í stríð við hann. Sumir leggja mesta áherzlu á frístundir, aðrir setja vinnuna í æðri sess. Sumir vilja sem mestan hagvöxt í krónum, en aðrir meta meira önnur gildi, sem ekki verða mæld í peningum, svo sem umhverfið. …
Fiskibitastaður

Fylgifiskar. … Þótt gufusoðin rauðspretta dagsins sé veidd upp úr hitakassa í Fylgifiskum við Suðurlandsbraut, var hún fersk, hæfilega elduð og bragðgóð, kostaði ekki nema 850 krónur, sem er lágt verð, og 1050 krónur með súpu dagsins. … Einnig er hægt að fá séreldaða ýmsa tilbúna fiskrétti, sem sjá má í borðinu, 25-30 talsins, kryddaða á ýmsa á vegu, fyrir 1550 krónur. Það er sennilega bezti kosturinn í stöðunni og gildir auk þess fram eftir degi. Kaffi er innifalið í öllum þessum tölum. …
Fylgifiskar

**

Fiskibitastaður

Þótt gufusoðin rauðspretta dagsins sé veidd upp úr hitakassa í Fylgifiskum við Suðurlandsbraut, var hún fersk, hæfilega elduð og bragðgóð, kostaði ekki nema 850 krónur, sem er lágt verð, og 1050 krónur með súpu dagsins.

Einnig er hægt að fá séreldaða ýmsa tilbúna fiskrétti, sem sjá má í borðinu, 25-30 talsins, kryddaða á ýmsa á vegu, fyrir 1550 krónur. Það er sennilega bezti kosturinn í stöðunni og gildir auk þess fram eftir degi. Kaffi er innifalið í öllum þessum tölum.

Fylgifiskar hafa fetað í fótspor sumra bakaría, sem hafa nokkur borð og stóla í afgreiðslunni. Þeir eru fiskbúð, sem hefur stigið eitt skref í átt til skyndibitastaðar eða fiskibitastaðar og gerir það að sumu leyti vel, en leggur enga áherzlu á þessa viðbótarþjónustu, sem er aðallega til að fá matarlykt í húsið.

Litlu hýðiskartöflurnar með rauðsprettunni voru þó ofeldaðar, hvítu hrísgrjónin hlutlaus og hrásalatið allt of mikið jóðlandi í ediksósu. Sósan var hefðbundin hnetusósa ágæt.

Heldur lakari, en eigi að síður frambærileg var pönnusteikt rauðspretta dagsins, sennilega búin að vera heldur lengur í hitakassanum. Að þessu sinni voru kartöflurnar ekki ofsoðnar, en kaldar og grænmetissósan var í miklu betra jafnvægi. Súpa dagsins var þá kóríander-súpa með fiskbitum, ágætis súpa.

Þetta er stór og kuldalegur staður með máluðu steingólfi, hvítum veggjum, mikilli lofthæð og víðu rými, minnir á fiskvinnslustöð án véla og flísa. Á miðju gólfi er mikill glerskenkur með öllum sérréttunum. Í kringum hann er mikið pláss, sem þætti vera stórt dansgólf á skemmtistað. Úti við glugga eru nokkur matarborð fyrir viðskiptavini, sem ekki vilja taka með sér heim.

Hér og þar eru skápar með ýmissi vöru á boðstólum, allt frá matreiðslubókum yfir í matarstell, þar á meðal ýmsar lífrænt ræktaðar matvörur í glösum og dósum, svo sem edik, sósur og kaffi.

Jónas Kristjánsson

DV
Venus og Marz

Víglína Evrópu og Ameríku liggur þvert um Ísland. Annars vegar vill Verzlunarráðið lækka skatta í 15% og rústa velferðinni að bandarískum hætti og hins vegar vilja aðrir verja arfleifð velferðarinnar, þótt hún geti að sumu leyti staðið í vegi framfara hins óhefta markaðshagkerfis.

Sumir vilja leysa vandamál með samningum við umheiminn, aðrir vilja fara í stríð við hann. Sumir leggja mesta áherzlu á frístundir, aðrir setja vinnuna í æðri sess. Sumir vilja sem mestan hagvöxt í krónum, en aðrir meta meira önnur gildi, sem ekki verða mæld í peningum, svo sem umhverfið.

Á öllum þessum sviðum og mörgum fleirum er vaxandi gjá milli Evrópu og Ameríku. Í Evrópu hallast menn í auknum mæli að umhverfisvernd, atvinnuleysisbótum, ókeypis heilsuvernd og skólum, auknum frístundum, hóflegri vinnuþrælkun, samstarfi við samfélagið og háum sköttum, samningum í alþjóðamálum.

Á sama tíma hallast Bandaríkin í auknum mæli að óheftu athafnafrelsi, minnkandi umhverfisvernd, afnámi alls konar bóta velferðarkerfisins, aukinni vinnuþrælkun, stríði hvers og eins við samfélagið í heild og stríði samfélagsins við umheiminn. Meðan Evrópa verður Venus verða Bandaríkin Marz.

Enginn vafi er á, að hagvöxtur er meiri í Bandaríkjunum en í Evrópu. Hins vegar skilar hann sér ekki til almennings, heldur fer allur til hinna ríku. Rannsóknir hafa sýnt hver á fætur annarri, að þjóðum á borð við Frakka og Svía líður töluvert miklu betur andlega en Bandaríkjamönnum og Bretum.

Venusarstefna Evrópu mótast sumpart af því, að Evrópusamband hefur leyst styrjaldir af hólmi í álfunni, kalda stríðinu er lokið og álfan þarf ekki lengur hernaðarlega regnhlíf af hálfu Bandaríkjanna. Í Vestur-Evrópu hefur sárri fátækt verið nánast útrýmt, meðan hún fer vaxandi í Bandaríkjunum.

Evrópa er orðin að friðarparadís. Hvarvetna eru sumarhátíðir um þetta leyti. Fólk slakar á, á sama tíma og streitulyfið prozak er samkvæmt nýrri mælingu farið að menga vatnsból í engilsaxnesku ríkjunum. Evrópa sækist eftir samhljómi milli fólks, menningarlegri fjölbreytni, alþjóðlegu samstarfi.

Bandaríkjamenn segja þetta gerast í skjóli bandarísks hervalds. Evrópumenn geti slakað á, af því að Bandaríkin standi vaktina um allan heim gegn illum öflum, sem berjist gegn Vesturlöndum, svo sem al Kaída, múslímum, sjítum, Palestínu, Íran, Norður-Kóreu og svo framvegis endalaust.

Kaldrifjuð efnishyggja að hætti Bandaríkjanna hefur sótt fram hér á landi í andrúmslofti, sem til þessa hefur verið aðallega evrópskt. Fyrr eða síðar verður Ísland að velja.

Jónas Kristjánsson

DV
Allt eintóm lygi

Írak er ekki að breytast í lýðræðisríki undir járnhæl hernámsins. Kosningum hefur verið slegið á frest. Við völd er leppstjórn, sérvalin af Bandaríkjunum, með Ajad Allavi, þekktan njósnara sem forsætisráðherra, arftaka Ahmad Sjalabi, sem áður var helzta gæludýrið, en féll í ónáð. … Dauðarefsing hefur verið innleidd í Írak, líka fyrir að “stofna öryggi ríkisins í hættu”. Það er orðalag, sem ógnarstjórnir víða um heim hafa löngum notað til að útrýma stjórnarandstöðu. Lög og regla er á því stigi, að Sjalabi var nýlega kærður fyrir falsanir upp á samtals 150 krónur. …
Allt eintóm lygi

Írak er ekki að breytast í lýðræðisríki undir járnhæl hernámsins. Kosningum hefur verið slegið á frest. Við völd er leppstjórn, sérvalin af Bandaríkjunum, með Ajad Allavi, þekktan njósnara sem forsætisráðherra, arftaka Ahmad Sjalabi, sem áður var helzta gæludýrið, en féll í ónáð.

Dauðarefsing hefur verið innleidd í Írak, líka fyrir að “stofna öryggi ríkisins í hættu”. Það er orðalag, sem ógnarstjórnir víða um heim hafa löngum notað til að útrýma stjórnarandstöðu. Lög og regla er á því stigi, að Sjalabi var nýlega kærður fyrir falsanir upp á samtals 150 krónur.

Arabíska sjónvarpsstöðin Al-Jazeera hefur verið bönnuð, þótt atvinnumenn telji hana að minnsta kosti miklu skárri en Fox, sem er hornsteinn að heljartökum George W. Bush forseta á Bandaríkjunum. Al-Jazeera hefur ítrekað skúbbað vestrænar fréttastofur og birt óvinsælar myndir af hryðjuverkum.

Pólitísk völd hafa ekki verið flutt frá Bandaríkjunum. Þau eru enn í höndum leppa, sem njóta ekki stuðnings fólks. Ástandið er ekki betra en það var á dögum Saddam Hussein. Bandaríska hernámsliðið hefur drepið fleiri óbreytta borgara en Saddam lét drepa á jafnlöngum tíma, um 10.000 manns.

Raunveruleg völd í landinu eru hjá bandaríska hernámsliðinu. Frægar erum allan heim eru myndir úr bandarískum fangelsum, sem sýna skipulegar pyntingar. Þær eru hluti af óþverranum, er fylgir hernámi, þar sem unnið er eftir þeirri meginreglu bandarísks þjóðfélags, að útlendingar séu óæðri en menn.

Áður vissum við, að það var lygi, að gereyðingarvopn væru í Írak. Ennfremur, að það var lygi, að samband væri milli Saddam Hussein og Osama bin Laden. Einnig, að hernámið er ekki skárra en stjórn Saddam Hussein. Nú erum við að skynja, að ekki er verið að stíga nein skref í átt til lýðræðis.

Innrásin og hernámið var aldrei og er ekki enn stutt af alþjóðasamfélaginu, aðeins samfélagi hinna viljugu, þar sem eru ýmis eyríki í Karabíska hafinu og Kyrrahafi, að Íslandi meðtöldu. Það er fyrst og fremst að frumkvæði væntanlegs forsætisráðherra, að Ísland er aðili að glæpunum í Írak.

Fyrr eða síðar munu spjót réttlætis meðal annars beinast að valdhöfum, sem í smæð sinni og eymd studdu óhæfuna í Írak í veikri von um, að herþoturnar færu ekki af Keflavíkurvelli.

Jónas Kristjánsson

DV
Fasismi fölnaði

Mussolini þurfti að vinna sín stríð og hann mátti ekki sýna líkamlegan veikleika. Blettur má ekki falla á brynju fasistahertoga. Þá fara menn að missa tröllatrúna á hertogann mikla og fara að hætta að óttast hann. Þannig verður hann venjulegur og er ekki lengur talinn skaffa. … Hertoginn hefur tapað sínu fjölmiðlastríði og hefur verið á sjúkrahúsi. Skyndilega hefur þagnað hópurinn, sem hermdi eftir honum og vildi valta yfir umheiminn. Loksins erum við komin í frí fyrir stjórnmálum og verðum í friði í tvo mánuði áður en hvellur getur hafizt aftur með nýrri setu Alþingis. …
Fasismi fölnaði

Mussolini þurfti að vinna sín stríð og hann mátti ekki sýna líkamlegan veikleika. Blettur má ekki falla á brynju fasistahertoga. Þá fara menn að missa tröllatrúna á hertogann mikla og fara að hætta að óttast hann. Þannig verður hann venjulegur og er ekki lengur talinn skaffa.

Hertoginn hefur tapað sínu fjölmiðlastríði og hefur verið á sjúkrahúsi. Skyndilega hefur þagnað hópurinn, sem hermdi eftir honum og vildi valta yfir umheiminn. Loksins erum við komin í frí fyrir stjórnmálum og verðum í friði í tvo mánuði áður en hvellur getur hafizt aftur með nýrri setu Alþingis.

Framsóknarflokkurinn gat ekki lengur fylgt formanni sínum í eindregnum og skilyrðislausum stuðningi við hertogann mikla. Meirihluti ráðherranna, þingflokksformaðurinn og nokkrir fleiri eru að vísu hálfgerðir fasistar, en réðu greinilega ekki lengur við óbreytta þingmenn og aðra brýna flokksmenn.

Í haust verður ríkisstjórnin án hertoga að hætti fasista. Formaður Framsóknar er að vísu herskár í utanríkismálum, en hefur enga persónulega framgöngu, sem minnt getur á Mussolini eða Tony Blair. Hann verður bara forsætisráðherra að hefðbundnum íslenzkum hætti, maður miðju og málamiðlana.

Stefna ríkisstjórnarinnar verður að vísu lítið breytt, enda fer einn ráðherrastóll frá Framsókn til Sjálfstæðisflokks. Áfram verður stjórnin herská í utanríkismálum, styður hernám Afganistans og Íraks gegn vilja þjóðanna og styður stríðsóð Bandaríkin í deilum þeirra innan Atlantshafsbandalagsins.

Að öðru leyti má búast við, að ríkisstjórnin fari að draga í land. Hún mun hætta að snapa fæting við allt og alla og reyna að hætta að gelta þindarlaust að forseta Íslands. Kjósendur munu ekki leyfa Framsóknarflokknum lengur að haga sér að hætti fasistanna, sem hafa tekið Sjálfstæðisflokkinn.

Þjóðin hefur fengið nóg af yfirgangi í bili. Bullur að hætti fasista hafa komið fram í birtuna í vor og sumar og skilið eftir efasemdir í röðum kjósenda. Menn vilja að vísu leiðtoga, sem skaffa, en mönnum finnst of langt gengið að þurfa þess vegna að kjósa yfir sig valdshyggjulið fasista.

Vonandi verður lærdómur kjósenda varanlegur af pólitískum atburðum síðustu tveggja missera. Vonandi eru þeir ekki bara tímabundið móðgaðir út í stjórnarflokkana, heldur hafa þeir varanlega áttað sig á, að þjóðinni hentar betur að hafa sama háttinn á og nágrannarnir, hafa venjulega forsætisráðherra.

Fasismi birtist oft í lýðræðisríkjum, sem hafa veikar hefðir fyrir leikreglum, svo sem í Suður-Ameríku og á Ítalíu. En hér norður í höfum er tæpast pláss fyrir lítinn Mussolini.

Jónas Kristjánsson

DV
Rúnar kominn úr kuldanum

Við Tjörnina. Rúnar Marvinsson er kominn úr kuldanum á Snæfellsnesi og aftur farinn að elda í fiskhúsinu Við Tjörnina á Kirkjutorgi, sem í tvo áratugi hefur verið eitt beztu veitingahúsa landsins. Rúnari fylgir jarðbundin íslenzk matreiðsla, ánægjulegt hvarf frá nýklassískri franskri matreiðslu, sem tröllríður vönduðum veitingahúsum okkar. … Rúnar notar íslenzk hráefni, fisk, sveppi og kryddjurtir. Hann matreiðir ekki eftir skólabókum, hann grillar lime og vefur mat í austrænar hrísgrjónaþynnur. …
Við Tjörnina

*****

Rúnar kominn úr kuldanum

Rúnar Marvinsson er kominn úr kuldanum á Snæfellsnesi og aftur farinn að elda í fiskhúsinu Við Tjörnina á Kirkjutorgi, sem í tvo áratugi hefur verið eitt beztu veitingahúsa landsins. Rúnari fylgir jarðbundin íslenzk matreiðsla, ánægjulegt hvarf frá nýklassískri franskri matreiðslu, sem tröllríður vönduðum veitingahúsum okkar.

Rúnar notar íslenzk hráefni, fisk, sveppi og kryddjurtir. Hann matreiðir ekki eftir skólabókum, hann grillar lime og vefur mat í austrænar hrísgrjónaþynnur. Krydd notar hann djarft, en fylgir þó þeirri meginreglu nýfranskrar matreiðslu, að eðlisbragð hráefna fái að njóta sín. Bezti kostur hans er nákvæm tímasetning á eldunartíma fiskjar.

Innviðir og útlit eru eins og lengi hefur verið, skemmtileg blanda miðstéttadóts frá millistríðsárunum. Verðið er svipað og verið hefur, aðalréttir á 3000 krónur og þriggja rétta máltíðir á 5800 krónur. Þetta er ofan miðjuverðs, en undir 6700 króna toppverði nýklassískra húsa. Borðvín hafa batnað, kaffi er gott og þjónusta góð, nokkuð kammó með köflum.

Rammt silungaseyði með sterkum sjóbirtingshrognum gaf strax tóninn. Saltfiskstappa og undurmeyr humar, sitt í hvorri hrísgrjónaþynnu með olífum og hunangspönnusteiktum rauðlauk slógu austrænar nótur. Hvítlauksristuð þorskhrogn með kapers fluttu okkur aftur til landsins. Steiktur smokkfiskur var óvenjulega meyr, hæfilega kryddaður með karrí og tómati.

Afturhvarf til upphafsins, kryddlegnar gellur með grænmetismauki bráðnuðu á tungunni, voru hvorki feitar né slepjulegar. Fínt heilsteiktur var skötuselur undir þaki af kryddjurtum, einkum kúmeni og furuhnetubitum, með hörðum núðlum og pönnusteiktu lime. Helzt saknaði ég fyrri áhrifa japanskrar framreiðslu á hráum og vægt kryddlegnum fiski.

Heimsókninni lauk með völtum turni úr hreinu súkkulaði, heimalöguðum súkkulaðiís og þeyttum rjóma, með berjum í kring, staðfesting þess, að eftirréttir eru sem fyrr veikur hlekkur í matreiðslukeðjunni. Samt fær Tjörnin fullt hús stiga, eitt veitingahúsa hér á landi um þessar mundir. Hún er aftur orðin persónuleg, sér á parti veitingamennskunnar.

Jónas Kristjánsson

DV
Yfirstéttin sleppur

Skattur af vinnutekjum venjulegs fólks er fjórfalt hærri en skattur af fjármagnstekjum yfirstéttarinnar. Hún borgar 10% af tekjum sínum, en almenningur rúmlega 40%. Yfirstéttin kemst upp með þetta, af því að fjármagn er hreyfanlegra en vinnuafl og getur flotið milli landa eftir hentugleikum. … Skúringakonan getur ekki flutt vinnu sína til útlanda, ef henni finnst of mikið að borga 40% skatt. Stórforstjórinn getur hins vegar flutt fjármagn sitt til útlanda, ef þar bjóðast betri skattakjör en hér á landi. Í hnattvæddum heimi nútímans er hann nokkrar sekúndur að koma fénu í betri höfn. …
Yfirstéttin sleppur

Skattur af vinnutekjum venjulegs fólks er fjórfalt hærri en skattur af fjármagnstekjum yfirstéttarinnar. Hún borgar 10% af tekjum sínum, en almenningur rúmlega 40%. Yfirstéttin kemst upp með þetta, af því að fjármagn er hreyfanlegra en vinnuafl og getur flotið milli landa eftir hentugleikum.

Skúringakonan getur ekki flutt vinnu sína til útlanda, ef henni finnst of mikið að borga 40% skatt. Stórforstjórinn getur hins vegar flutt fjármagn sitt til útlanda, ef þar bjóðast betri skattakjör en hér á landi. Í hnattvæddum heimi nútímans er hann nokkrar sekúndur að koma fénu í betri höfn.

Þótt stjórnvöld hefðu eins mikið dálæti á skúringakonunni og þau hafa á stórforstjóranum, gætu þau ekki eytt mismuninum á skattlagningu fjármagns og vinnu. Þau gætu dregið úr honum, en verða jafnframt því að fylgjast með stöðu og framvindu skattamála í öðrum löndum, einkum þeim, sem næst standa.

Hnattvæðing fjármála veldur því, að smáríki getur ekki eitt og sér jafnað skattprósentuna. Það verður að sigla svipaðan sjó og önnur ríki. Ef það vill auka skattinn, er bezta ráðið að taka þátt í fjölþjóðlegu samstarfi um sameiginlega stefnu margra ríkja í skattamálum, einkum í Evrópusambandinu.

Spurningin er því ekki, hvort ríkisstjórn Íslands vill koma á jafnvægi í skattheimtu fjármagns og vinnu, heldur hvort Evrópusambandið fæst til þess. Á því eru tormerki, því að sum ríki, einkum Bretland, eru algerlega andvíg forræði Evrópusambandsins í skattamálum eins og ýmsum öðrum málum.

Ef Evrópusambandið getur komið á jafnrétti í skattamálum, getur það um leið notað risavaxna stærð sína til að þvinga skattaparadísir til að makka rétt, svo að fjármagnið flýi ekki til eyríkja í Karabíska hafinu. Evrópusambandið er orðið stærsta efnahagsveldi heims og getur ráðið við þetta.

Ef hér á landi kemst til valda ríkisstjórn, sem hefur sama áhuga á skúringakonunni og stórforstjóranum, er hægt að minnka misræmið. Skattar á launum eru tiltölulega háir hér á landi miðað við Evrópusambandið og skattar á fjármagni eru langtum lægri hér á landi en í mörgum nálægum Evrópulöndum.

En tilraunir til algers réttlætis koma ekki að gagni, nema tryggt sé, að hliðarverkanir á borð við fjármagnsflótta séu innan hóflegra marka. Í hnattvæddum heimi vinnst réttlæti ekki á vettvangi Alþingis eða ríkisstjórnar Íslands, heldur á samevrópskum vettvangi fjöldans, í Evrópusambandinu.

Sjálfsagt er að styðja stjórnmálaöfl til að minnka bilið í skatti almennings og yfirstéttar. En full jafnstaða og fullt réttlæti næst aðeins með baráttu innan Evrópusambandsins.

Jónas Kristjánsson

DV
Brýtur möl á reiðvegum

Björn Jónsson, rekstrarstjóri Vegagerðarinnar í Snæfellsbæ:

Vegagerðin á Vesturlandi hefur tekið í notkun malarbrotsvél, sem tekur gróft efni, sem lagt hefur verið í reiðvegi, og brýtur yfirborð þess niður í sand. Tækið hefur verið notað í ágúst á nokkrum stöðum á Vesturlandi, þar á meðal í reiðveg frá þjóðvegi heim að Lýsuhóli á Snæfellsnesi og á reiðvegi meðfram þjóðvegi í Helgafellssveit.

Nota þarf traktor til að draga vélina og er tímakaupið samtals 15.800 krónur á settið. Áætlað kostnaðarverð á hvern malaðan kílómetra í reiðvegi er 38.000 krónur.

Tæki þetta er líka hægt að nota til að taka gróft land og brjóta yfirborð þess beint niður í fínlegra efni, þar sem aðstæður eru góðar til slíkra vinnubragða. Að öðrum kosti þarf fyrst að leggja út reiðveg með grófu efni, áður en þessi vél býr til heppilegt yfirborð.

Reiknað er með, að tækið verði einkum notað á venjulega malarvegi til að gera þá mýkri en þeir hafa verið. Gerðar hafa verið tilraunir með þetta, til dæmis á veginum út fyrir Jökul og gert er ráð fyrir að halda áfram á veginum yfir Uxahrygg.

Vélin kostaði 2,3 milljónir króna í innkaupi og mun væntanlega hafa næg verkefni. Hér er um áhugaverðan grip að ræða, sem mætti nota til að bæta bágt ástand, sem víða er á reiðleiðum.

Umsjónarmaður tækisins er Bjarni H. Johansen, rekstrarstjóri Vegagerðarinnar í Borgarnesi.

Jónas Kristjánsson skráði

Eiðfaxi 8.tbl. 2004
1562 krónur á mánuði

Einstæð móðir var nýlega dæmd í Héraðsdómi Reykjavíkur í sex mánaða fangelsi fyrir að hnupla jakka, bol og kjól á dóttur sína, að verðmæti 9370 krónur. Hún þarf að sitja þennan geðveikislega dóm, sem er að tímalengd svipaður og fyrir nauðganir og misþyrmingar, sem valda fólki varanlegum skaða. … Það var ungur og nýskipaður dómari, sem fór út af kortinu að þessu sinni, trúr þeirri hefð, að smávægileg auðgunarbrot undirstéttarinnar á kostnað hinna ríku séu alvarlegri en líkamlegt ofbeldi innan undirstéttarinnar eða fjárglæfrar yfirstéttarinnar, ef þeir skipta tugum milljóna eða meiru. …